Bronislovas Bitinas

Bronislovas Bitinas (1926 m. lapkričio 28 d. Pasvalyje – 2018 m. vasario 9 d. Vilniuje) – Lietuvos pedagogas, habilituotas socialinių mokslų daktaras.

Biografija 
1944–1950 m. tarnavo sovietinėje kariuomenėje. 1950 m. paskirtas Pasvalio rajono Vykdomojo komiteto Bendrojo skyriaus vedėju, 1951–1953 m. buvo Pasvalio rajono Liaudies švietimo skyriaus vedėjas. 

1951 m. eksternu baigė Pasvalio vidurinę mokyklą. 1952–1953 m. Šiaulių pedagoginiame institute studijavo rusų kalbą, 1954–1955 m. Vilniaus pedagoginiame institute - rusų kalbą ir literatūrą.

1954–1956 m. buvo laikraščio „Tarybinis mokytojas“ redaktoriaus pavaduotojas. 1957–1959 m. dirbo Kelmės vidurinės mokyklos mokymo dalies vedėju. 

1959–1970 m. - Mokyklų mokslinio tyrimo instituto pedagogikos-psichologijos sektoriaus vedėjas. 1961–1966 m. neakivaizdžiai studijavo Vilniaus universiteto Matematikos ir mechanikos fakultete. Kartu 1963–1966 m. mokėsi Leningrado (Rusija) A. Gerceno pedagoginio instituto aspirantūroje, ją baigė ir 1966 m. apgynė pedagogikos mokslų kandidato disertaciją „Individualus priėjimas auklėjant religingus V-VIII klasių mokinius“. 1972 m. Vilniaus universitete apginta habilituoto mokslų daktaro disertacija "Metodologinės mokslinės informacijos atskleidimo pedagoginiame tyrime problemos" 1972 m. suteiktas edukologijos mokslų daktaro laipsnis.

1970–1980 m. buvo Šiaulių pedagoginio instituto dėstytojas, 1970–1975 m. - Filologijos fakulteto dekanas. 1975–1980 m. - šio instituto prorektorius, nuo 1974 m. profesorius. 

1980–1996 m. buvo Vilniaus pedagoginio instituto dėstytojas, 1982–1991 m. - katedros vedėjas.

Palaidotas Vilniaus Antakalnio kapinėse 4 kvartale (pagrindinis įėjimas, pirmas kvartalas dešinėje).

Dukra Jūratė, sūnus Romas. Vaikaičiai Vaida ir Zigmas.

Mokslinė veikla 
Mokslinės veiklos sritys – ugdymo filosofija, tyrimų metodologija, auklėjimo teorija, socialinė pedagogika, matematikos taikymas pedagogikoje, kompiuterinės duomenų analizės sistemos kūrimas. Statistinių metodų taikymo Lietuvos edukologijoje pradininkas. Parašė 240 mokslinių ir metodinių darbų. Jam vadovaujant daktaro disertacijas sėkmingai apgynė per 30 doktorantų.

Prof. B.Bitinas - vienas iš ryškiausių šiuolaikinių  edukologijos mokslininkų,  pasižymintis plačiu  mokslinių interesų diapazonu. Tai atskleidžia gausūs ir originalūs  fundamentiniai darbai, edukologijoje įtvirtinantys pagrindines matematinės statistikos ir metodologijos idėjas. Remiantis  ilgamečių teorinių ir empirinių tyrimų rezultatais darbuose apibrėžiami edukologinių objektų mokslinio pažinimo ir mokslinio tyrimo pagrindai,  apibūdinantys specifiškus ugdymo tikrovės aspektus ir padedantys edukologijai įsitvirtinti šiuolaikinėje mokslų sistemoje. Itin didelę metodologinę vertę  turi kiekybinio ir kokybinio tyrimo koncepcijų originalumas, grindžiamas kiekybinių ir kokybinių metodų skirtybių, ypatumų, dermės ir  taikymo problemų  gilumine analize. 

Pažymėtinas B.Bitino indėlis į auklėjimo teorijos plėtrą, visų pirma į auklėjimo turinio ir procesinių aspektų perskyrą, kuri leidžia abstrahuotis nuo konkrečios praktikos ir žinioms apie auklėjimą įgyti teorijos statusą, kad nauju, teoriniu lygmeniu galėtų būti taikomos konkrečiose situacijose, jo įnašas į hodegetikos kaip mokslinės disciplinos išskirtinumo, auklėjimo tikslų, turinio, auklėjamosios veiklos organizavimo atskleidimą teoriniame ir metodologiniame kontekstuose, modeliuojamuose bazinių sąvokų plotmėje, kurių pamatinė yra dvasinis ugdymas. 

Prof. B. Bitinas - naujų edukologinių tyrimų metodologijos, ugdymo filosofijos ir hodegetikos raidos krypčių pradininkas, pasiekęs tam tikrą jų sintezę, įtvirtinančią vidinę integraciją tarp atskirų edukologijos mokslo šakų kaip veiksmingą ugdymo realybės pažinimo ir kaitos paradigmą.

Bibliografija 
 Mokinių ateistinio auklėjimo metodikos klausimai: straipsnių rinkinys. – Kaunas, 1962. – 59 p.
 Aukštesniųjų klasių mokinių internacionalistinis auklėjimas: metodinė medžiaga. – Vilnius, 1965. – 155 p.
 Visuomeninis-politinis vaikų auklėjimas šeimoje: medžiaga lektoriui. – Vilnius, 1968. – 16 p.
 Religingi mokiniai ir jų perauklėjimas: metodinė medžiaga. – Vilnius, 1969. – 185 p.
 Daugiamatė analizė pedagogikoje ir pedagoginėje psichologijoje, 1971 m., rusų kalba
 Statistiniai metodai pedagogikoje ir psichologijoje. – Kaunas: Šviesa, 1974. – 206 p.
 Auklėjimo renginių efektyvumas. – Vilnius, 1974. – 56 p.
 Ateistinis auklėjimas pradinėse klasėse. – Kaunas: Šviesa, 1976. – 87 p.
 Auklėjimo teorija: mokymo priemonė. – Vilnius, 1977. – 91 p.
 Auklėjimo metodika. – Vilnius, 1978. – 90 p.
 Ateistinis auklėjimas pradinėse klasėse. – Kaunas: Šviesa, 1979. – 88 p.
 Jaunimo idėjinis politinis auklėjimas: medžiaga lektoriui. – Vilnius: Žinija, 1979. – 16 p.
 Komunistinio auklėjimo kompleksiškumas: metodinė medžiaga. – Vilnius, 1980. – 13 p.
 Pedagogika: vadovėlis (su kitais). – Vilnius: Mokslas, 1981.
 Auklėjimo teorijos ir metodikos klausimai. – Kaunas: Šviesa, 1986. – 190 p.
 Apie ugdymą ir švietimą / Karlas Marksas, Frydrichas Engelsas. – Kaunas: Šviesa, 1988. – 436 p.
 Rusų revoliuciniai demokratai: pedagoginiai raštai. – Kaunas: Šviesa, 1989. – 367 p.
 Bendrosios pedagogikos pagrindai. – Vilnius, 1990. – 92 p.
 Didaktinės koncepcijos. – Vilnius: VPU leidykla, 1992. – 29 p.
 Auklėjimo procesas. – Šiauliai: ŠPI, 1995. – 47 p. – ISBN 9986-38-001-4
 Ugdymo filosofijos pagrindai. – Vilnius: VPU leidykla, 1996. – 157 p. – ISBN 9986-519-56-X
 Bibliografija: 1986–1996. – Vilnius, 1996. – 7 p.
 Ugdymo tyrimų metodologija: vadovėlis. – Vilnius: Jošara, 1998. – 245 p. – ISBN 9986-663-06-7
 Ugdymo filosofija: vadovėlis. – Vilnius: Enciklopedija, 2000. – 247 p.: schem. – ISBN 9986-433-25-8
 Pedagoginės diagnostikos pagrindai. – Vilnius: VPU leidykla, 2002. – 199 p.: iliustr. – ISBN 9955-516-26-7
 Hodegetika: auklėjimo teorija ir technologija. – Vilnius: Kronta, 2004. – 255 p. – ISBN 9955-595-25-6
 Edukologinis tyrimas: sistema ir procesas. – Vilnius: Kronta, 2006. – 391 p.: iliustr. – ISBN 9955-595-92-2
 Edukologinių duomenų statistinės analizės programa „Skibis“: mokymo metodinė priemonė / Bronislovas Bitinas, Danielius Mušinskas. – Vilnius: Vilniaus pedagoginio universiteto leidykla, 2008. – 38 p.: iliustr. – ISBN 978-9955-20-277-6
 Socialiniai tyrimai švietime: mokomoji knyga: studijų kokybės tyrimai / Jolanta Kuznecovienė, Ona Tijūnėlienė, Bronislovas Bitinas, Aušrinė Zulumskytė, Audronė Valiuškevičiūtė, Aušra Fokienė. – Kaunas: Naujasis lankas, 2008. – 129 p. – ISBN 978-9955-03-487-2
 Kokybinių tyrimų metodologija: vadovėlis vadybos ir administravimo studentams / Bronislovas Bitinas, Liudmila Rupšienė, Vilma Žydžiūnaitė. – Klaipėda: S. Jokužio leidykla-spaustuvė, 2008. – 2 d.: iliustr. – ISBN 978-9986-31-260-4
 Gyvenimas ugdymo verpetuose. – Klaipėda: Klaipėdos universiteto leidykla, 2010. – 283 p. – ISBN 978-9955-18-487-4
 Edukologijos terminija: kokybė ir problemos: studija. – Klaipėda: KU leidykla, 2011. – 95 p.: diagr. – ISBN 978-9955-18-609-0
 Kokybinių tyrimų atviro kodavimo programa „Kokybis“ / Bronislovas Bitinas, Aušra Kazlauskienė, Audrius Jazgevičius. – Šiauliai: Šiaulių universiteto leidykla, 2012. – 27 p.: iliustr. + 1 elektron. opt. diskas (CD) – ISBN 978-609-430-154-4
Rinktiniai edukologiniai raštai.I tomas.-Vilnius:Edukologija, 2013.-371 p. - ISBN 978-9955-20-879-2.
Rinktiniai edukologiniai raštai. II tomas. - Vilnius: Edukologija, 2013.-432 p. - ISBN 978-9955-20-904-1
Rinktiniai edukologiniai raštai. III tomas. - Vilnius: Edukologija, 2013. - 563 p. - ISBN 978-9955-20-905-8

Įvertinimas 
 1968 m. LTSR nusipelnęs mokytojas
 2007 m. Šiaulių universiteto garbės daktaras 
 2012 Švietimo ir mokslo ministerijos Garbės ženklas

Šaltiniai 

Lietuvos edukologai
Lietuvos pedagogai